ශ්‍රී ලංකා ජනාධිපති මහින්ද රාජපක්ෂ මහතා වෙත ඉන්දියාවේ ඉහළම ජනතා සම්මානය පිරිනමන්නැයි ඉන්දීය ජනතා පක්ෂය එරට ආණ්ඩුවෙන් ඉල්ලීමක් කැර ඇත.එල්.ටී.ටී.ඊ ත්‍රස්තවාදය සාර්ථක ලෙස පරාජයට පත්කරමින් ඒ මහතා සමස්ත ලෝකයටම ආදර්ශයක් සපයා ඇතැයිද ඉන්දීය ජනතා පක්ෂයේ නායක ආචාර්ය සුබ්‍රමනියම් ස්වාමි මහතා ප්‍රකාශ කැර තිබේ.ඒ නිසාම ඉන්දියාවේ ඉහළම ජනතා සම්මානය වන භාරත රත්න සම්මානය ජනාධිපති මහින්ද රාජපක්ෂ මහතා වෙත පිරිනමන්නැයි ආචාර්ය සුබ්‍රමනියම් ස්වාමි මහතා ඉන්දීය අගමැති ආචාර්ය මන් මෝහන් සිං මහතාගෙන් ඉල්ලීමක් කැර ඇත.තමිල්නාඩු ප්‍රාන්තයේ කොයිම්බතූර්හි දී විශේෂ ප්‍රකාශයක් කරමින් හෙතෙම මේ බව ප්‍රකාශ කැර ඇතැයි වාර්තා වෙයි.මේ අතර ඉන්දීය හමුදා සාමාජිකයන් වෙනුවෙන් ත්‍රස්තවාදය පිටුදැකීම උදෙසා ශ්‍රී ලංකාවේදී පුහුණුව ලබාදීමට තීරණය කිරීම සම්බන්ධයෙන් ප්‍රසාදය පළකර තිබෙන ආචාර්ය සුබ්‍රමනියම් ස්වාමි මහතා ශ්‍රී ලංකාවේ වත්මන් තත්ත්වය ඉතාම යහපත් බවද ශ්‍රී ලංකාවට ගොස් ආයෝජනය කරන්නැයි තමිල්නාඩු ව්‍යාපාරිකයන්ගෙන් ඉල්ලීමක් කරන බවද සඳහන් කැර ඇත.ඊට අමතරව ඒ මහතා සඳහන් කර ඇත්තේ ශ්‍රී ලංකාවේ වත්මන් යහපත් වාතාවරණය ප්‍රයෝජනයට ගෙන ඉන්දීය සිසුනට ශ්‍රී ලංකාවේ දී අධ්‍යාපන කටයුතුවල නිරත වියහැකි බවයි..